Oud-Springbok glo vermoorDie voormalige Springbok-losvoorspeler, Solly Tyibilika, is glo Sondagmiddag in Kaapstad doodgeskiet. ŉ Rugbykommentator van SuperSport, Kuanda Ntunja, het op die sosiale netwerk Twitter aangekondig Tyibilika (32) is vermoor. “Ek het pas die skokkende nuus gehoor. Ek is pas vertel dat hy geskiet en vermoor is in Kaapstad. RIP Solly Tyibilika.” Volgens Ntunja het ŉ voormalige Saru-speler, Makhaya Jack, aan hom bevestig dat Tybilika dood is. ŉ Senior rugbyskrywer van die Times, Craig Ray, het op Twitter gesê ŉ polisiewoordvoerder het aan hom bevestig dat Tyibilika vermoor is. ŉ Wes-Kaapse polisiewoordvoerder, kapt. Frederick van Wyk, het bevestig dat ŉ man Sondagmiddag in ŉ kroeg in Gugulethu doodgeskiet is. Hy kon egter nie die oorledene se naam verskaf nie. Van Wyk sê twee mans het by die kroeg ingestap en begin losbrand. Hy sê twee mense is beseer en ŉ man in sy 30’s het aan sy wonde beswyk. Tyibilika (32) het agt toetse vir die Springbokke gespeel tussen 2004 en 2006. Hy het provinsiale rugby vir Griekwas, die Sharks, die Goue Leeus, die Southern Kings en Grens gespeel. Die Suid-Afrikaanse Rugby-unie het intussen gesê hy is hartseer oor die nuus van Tyibilika se dood.